open-index/open-wikipedia-markdown huggingface dataset:
Andros Townsend

**Andros Darryl Townsend** (sündinud 16. juulil 1991 Leytonstone'is) on Inglismaa jalgpallur. Ta mängib äärepoolkaitsjana Premier League'i klubis Luton Town.

Townsend liitus kaheksa-aastaselt Tottenham Hotspuri noorteakadeemiaga. Ta alustas profikarjääri 2009. aastal. Tottenham Hotspuri põhimeeskonnas saavutas ta regulaarse koha alles hooajal 2013–14. Enne seda oli ta aastatel 2009–2013 laenul kokku üheksas Inglismaa klubis, põhiliselt Inglismaa 1. liiga ja esiliiga klubides, kuid hooajal 2012–13 Premier League'i klubis Queens Park Rangers.

2016. aasta jaanuaris liitus ta Premier League'is mängiva Newcastle Unitediga ning mängis seal kuni hooaja lõpuni. 2016. aasta juulis sõlmis ta viieaastase lepingu Crystal Palace'iga. Hooajal 2018–2019 valiti Townsendi löödud värav mängus Manchester City vastu Premier League'i hooaja ilusaimaks väravaks.

2021. aasta juulis sõlmis ta kaheaastase lepingu Inglismaa kõrgliigaklubiga Everton. 2023. aasta oktoobris sõlmis ta lühiajalise lepingu Inglismaa kõrgliigasse tõusnud Luton Towniga.

Inglismaa jalgpallikoondises tegi ta debüüdi 11. oktoobril 2013 MM-i valikmängus Montenegro vastu. Ta lõi mängus ka värava. Aastatel 2013–2016 mängis ta Inglismaa koondises kokku 16 korda ja lõi kolm väravat.

## Viited

## Välislingid

* Profiil Everton FC kodulehel
Mathias Jørgensen

**Mathias Jattah-Njie Jørgensen** (sündinud 23. aprillil 1990 Kopenhaagenis) on Taani jalgpallur, kes mängib Inglismaa kõrgliigaklubis Brentford ja Taani jalgpallikoondises keskkaitsjana.

Ta alustas karjääri 2007. aastal Taanis Københavnis. Hooaegadel 2008–09, 2009–10 ja 2010–11 tuli ta klubiga Taani meistriks. 2012. aasta liitus ta Hollandi kõrgliigaklubiga PSV Eindhoven. Kahel Eindhovenis veedetud hooajal sai ta mänguaega väga harva, mistõttu liitus ta 2014. aastal taas Københavniga, kellega tuli kolmel järgmisel hooajal Taani meistriks. 2017. aastal valiti ta Københavni aasta mängijaks.

2017. aasta juulis sõlmis ta kolmeaastase lepingu Inglismaa kõrgliigaklubiga Huddersfield Town. 22. septembril 2018 lõi ta mängus Leicester City vastu oma esimese värava Inglismaa kõrgliigas.

Hooajal 2018–19 langes Huddersfield Town kõrgliigast välja ning Jørgensen siirdus seejärel Türgi kõrgliigaklubisse Fenerbahçe. Hooaja 2019–20 teises pooles mängis ta laenul Saksamaa kõrgliigaklubis Düsseldorfi Fortuna ning suurem osa hooajast 2020–21 Københavnis.

2021. aasta septembris sõlmis ta lepingu äsja Inglismaa kõrgliigasse tõusnud Brentfordiga.

Debüüdi Taani rahvuskoondises tegi ta 19. novembril 2008 sõprusmängus Walesi vastu. Esimese värava lõi ta koondise särgis 2018. aasta maailmameistrivõistluste kaheksandikfinaalis Horvaatia vastu. Ta kuulus Taani koondisse ka 2021. aasta Euroopa meistrivõistlustel.

Jørgenseni ema on taanlanna ja isa Gambia päritolu. Tema hüüdnimi on Zanka. Nimi pärineb filmist "Libe liug" ("Cool Runnings"; 1993), kus oli tegelane Sanka.

## Saavutused
;København
*Superligaen: 2008–09, 2009–10, 2010–11, 2015–16, 2016–17
*Taani karikas: 2008–09, 2011–12, 2014–15, 2015–16, 2016–17

## Viited
Võrguteavik

**Võrguteavik** ehk **võrguväljaanne** ehk **veebiväljaanne** on identifitseeritav informatsiooni kogum, mis on tehtud üldsusele kättesaadavaks Internetis.

## Viited
S-Keskus

**S-Keskus** on Eesti mittetulundusühing, mis uurib Eestiga seotud inimsusvastaste kuritegudega seotut.

Ühing asutati 1999. 

Ühingu tegevjuht oli aastast 2002 Meelis Maripuu. Hiljem on ühingut juhtinud Arvo Pesti.

Ühingul on oma väljaanne: Sõja ja rahu vahel.

## Vaata ka
*Inimsusevastaste Kuritegude Uurimise Eesti Rahvusvaheline Komisjon

## Viited

## Välislingid
*Ühing ETISes
HUIK!

**HUIK!** on Tallinnas tegutsev Eesti segakoor.

Koori asutasid 2009. aastal Vanalinna Hariduskolleegiumi õpilased, kes tollal laulsid kolleegiumi kammerkooris.

Koor on osalenud nii Eesti kui ka välismaa koorikonkurssidel.

Aastatel 2009–2018 oli koori peadirigent Kaspar Mänd ja 2018–2022 Ingrid Roose. Alates 2022. aastast on peadirigent Ode Pürg.

## Viited

## Välislingid
*Koduleht
Juhan Liivi Klubi

**[[Juhan Liiv]]i Klubi** on Eestis tegutsev kirjandusklubi.

Klubi korraldab koos Liivi Muuseumi ja Raadio Ööülikooliga iga aasta augustis kirjandusfestivali Eesti Kirjanik, kus antakse välja ka samanimeline kirjandusauhind.

## Liikmeid
*Jürgen Rooste

## Vaata ka
*Jüri Üdi Klubi

## Viited

## Välislingid
*Klubi koduleht Facebookis
Copa Airlines

**Compañía Panameña de Aviación, S.A.** (tuntud ja reklaamitakse kui "**Copa Airlines**") on Panama rahvuslik lennufirma, mille peakorter asub riigi pealinnas Panamás. Lennufirma kodulennujaam on Tocumeni rahvusvaheline lennujaam, ettevõttel on 93 lennukit ja 83 sihtkohta. Lennufirma kuulub ka Star Alliance'i lennuühendusse. Lennufirma asutati 21. juunil 1944. aastal ning lennufirma alustas lende 15. augustil 1947. aastal.
David Neres

**David Neres Campos** (sündinud 3. märtsil 1997 São Paulos) on Brasiilia jalgpallur, kes mängib ründajana Itaalia kõrgliigaklubis Napoli ja Brasiilia jalgpallikoondises.

Neres alustas karjääri kodulinnaklubis São Paulo. Debüüdi Brasiilia kõrgliigas tegi ta 17. oktoobril 2016. Esimese värava lõi ta juba viis päeva hiljem mängus Ponte Preta vastu. Kokku lõi ta sel hooajal Brasiilia kõrgliigas kolm väravat. 

2017. aasta jaanuaris sõlmis ta lepingu Hollandi kõrgliigaklubiga Amsterdami Ajax. Esimese värava Hollandi kõrgliigas lõi ta sama aasta 2. aprillil mängus Feyenoordi vastu. Hooajal 2017–18 lõi ta Hollandi kõrgliigas 32 mänguga kokku 14 väravat. Ta oli sellega sel hooajal liigas klubi suurim väravakütt. Hooaegadel 2018–19 ja 2020–21 tuli ta Ajaxiga Hollandi meistriks.

2022. aasta jaanuaris liitus ta Donetski Šahtariga. Sama aasta veebruaris alanud Venemaa sissetungi tõttu Ukrainasse ei saanud ta Donetski Šahtaris kordagi mängida.

2022. aasta juunis sõlmis ta viieaastase lepingu Portugali kõrgliigaklubiga Lissaboni Benfica. Hooajal 2022/23 tuli ta Benficaga Portugali meistriks.

2024. aasta augustis sõlmis ta lepingu Napoliga.

Debüüdi Brasiilia jalgpallikoondises tegi Neres 26. märtsil 2019 sõprusmängus Tšehhi vastu. Koondisekarjääri esimese värava lõi ta 9. juunil 2019 sõprusmängus Hondurase vastu. Brasiilia koondisega võitis ta 2019. aasta Copa América.

## Saavutused
;Ajax
*Eredivisie (2): 2018–19, 2020–21
*KNVB beker (2): 2018–19, 2020–21
;Benfica
*Primeira Liga: 2022–23
*Supertaça Cândido de Oliveira: 2023

## Viited

## Välislingid

* Profiil SSC Napoli kodulehel
Tripadvisor

**Tripadvisor, Inc.** on Ameerika reisi- ja restoranide veebisaitide ettevõte, mis koondab hotellide ja restoranide arvustusi, majutusasutuste broneeringuid ja muud reisimisega seotud sisu. See hõlmab ka interaktiivseid reisifoorumeid. Ettevõte asutati 2000. aasta veebruaris. Selle peakorter asub Massachusettsi osariigis Needhamis.

Aastatel 2013–2017 oli ettevõtte ka NASDAQ-100 börsiindeksi koosseisus.
Pinnakese

**Pinnakese** ehk pinna "raskuskese" on matemaatikas ja füüsikas tasapinnalise kujundi pinna aritmeetiline keskpunkt. Mitteformaalselt öeldes on pinnakese mingi tasapinnalise kujundi korral see punkt, millel ta väljalõigatuna teravikule asetatuna tasakaalus püsiks (ühtlase paksuse ja tiheduse korral homogeenses jõuväljas).
Air Europa

**Air Europa Líneas Aéreas, S.A.U.** on Hispaania lennufirma, mis on suuruselt kolmas Hispaanias peale Iberiat ja Vueling Airlinesi. Lennufirma peakorter asub Llucmajoris Mallorcal. Lennufirmat omab täielikult Globalia. Alates 2007. aastast on lennufirma SkyTeami liige.

Lennufirmal on 46 lennukit ning need lendavad 44 sihtkohta.
Franck Kessié

**Franck Yannick Kessié** (sündinud 19. detsembril 1996 Ouragahios) on Elevandiluuranniku jalgpallur. Ta mängib keskpoolkaitsjana Saudi Araabia kõrgliiga klubis Al Ahli ja Elevandiluuranniku jalgpallikoondises.

Kessié alustas karjääri kodumaal Stella Clubis. 2015. aasta jaanuaris sõlmis ta kolme aasta pikkuse lepingu Itaalia kõrgliigaklubiga Atalanta. Hooaja 2015–16 veetis laenul Itaalia esiliigaklubis Cesena. Ta lõi sel hooajal kokku neli väravat. Atalanta meeskonnas tegi ta debüüdi 13. augustil 2016 karikamängus Cremonese vastu. Debüüdi Itaalia kõrgliigas tegi ta 21. augustil mängus Rooma Lazio vastu, lüües mängus ka värava. Hooajal 2016–17 lõi ta Itaalia kõrgliigas kokku kuus väravat.

2017. aasta juunis suundus ta kaheks aastaks laenule AC Milani. Debüüdi Milani meeskonnas tegi ta UEFA Euroopa Liiga eeliringi mängus 27. juulil CS U Craiova vastu. Debüüdi Itaalia kõrgliigas tegi ta 20. augustil Crotone vastu, lüües mängus penaltist värava. 2019. aastal sõlmis ta Milaniga püsiva lepingu. Hooajal 2020/21 lõi Kessié Itaalia kõrgliigas 13 väravat. 2021. aastal lõi ta alates 2008. aastast pärast Kakát esimene Milani mängijana ühe kalendriaasta sees 14 väravat. Hooajal 2021/22 tuli ta Milaniga Itaalia meistriks.

2022. aasta juulis sõlmis ta nelja-aastase lepingu FC Barcelonaga ning tema väljaostuklausliks seati 500 miljonit eurot.

Suvel 2023 liitus Kessie ligi 13 miljoni euro eest Al Ahliga.

Elevandiluuranniku jalgpallikoondises tegi Kessié debüüdi 6. septembril 2014 mängus Sierra Leone vastu. Koondisekarjääri esimese värava lõi ta 16. novembril 2019 Aafrika rahvaste karikavõistluste valikmängus Nigeri vastu. Ta kuulus koondisse 2017., 2019. ja 2022. aasta Aafrika rahvaste karikavõistlustel. 2020. aasta suveolümpiamängude jalgpalliturniiril osales ta Elevandiluuranniku võistkonna koosseisus.

## Saavutused
;AC Milan
*Serie A: 2021–22

## Viited
Makarov Muusik

**Makarov Muusik** on Eesti ettevõte, mis on aidanud korraldada suuri muusikaüritusi. Nende ürituste seas on Rock Summer, samuti paljude tuntud välismaa muusikute kontserdid Eestis.

Ettevõtte ajalugu ulatub aastasse 1988, mil asutati *Makarov Muusik Management* (ka *Makarov Music Management*). 1997. aastal läks Makarov Muusik Management pankrotti. 

1998. aastal asutati ettevõte **Makarov Muusik**.

## Viited

## Välislingid
*Koduleht
Merendusetnoloogia

**Merendusetnoloogia** või **merendusantropoloogia** (inglise keeles *marine ethnology* või *maritime anthropology*, *marine anthropology*, vene keeles *морская этнология*) on uurimissuund, mis uurib mere- ja rannakultuuriga seotut: näiteks rannarahva ja meremeeste elu, meresõidu traditsioone, paadi- ja laevaehitust.

1966. aastal avati Kopenhaageni ülikoolis esimene merendusetnoloogia õppetool. Eestis on seda valdkonda õpetatud ja uuritud ennekõike etnoloogia ja ajaloo osana.

Eesti merendusetnoloogiaga on tegelenud teiste seas Oskar Loorits, Gustav Ränk, Arved Luts, David Papp ja Dagmar Ingi.

## Vaata ka
* Eesti Mereakadeemia
* Eesti Merekool
* Eesti Meremuuseum
* Haakrik
* Heinaste merekool ja Heinaste merekooli muuseum
* Kuressaare merekool (1891–1928)
* Käsmu merekool (1884–1931)
* Käsmu meremuuseum
* Lennusadam
* Merekeele nõukoda
* Meremuuseum
* Mereviki
* Narva merekool (1873–1918)
* Paldiski merekool (1876–1915)
* Rannarahva muuseum
* Rannarootsi muuseum
* Revali Merekool
* Tallinna vesilennukite angaar

## Viited

## Kirjandus
* Ingi, Dagmar. Sotsiaalsed suhted tootmiskoondise Ookean kaugsõidu kalalaevadel 1970–1985. *Eesti Rahva Muuseumi aastaraamat*, 2009. 52, lk 130–150.
* Ingi, Dagmar. Vaba aja veetmise võimalustest tootmiskoondise Ookean laevadel 1970–1985. *Eesti Rahva Muuseumi aastaraamat*, 2007. 50, lk 79–106.
* Luts, Arved. Eesti randlaste kalastusega seotud tavade sotsiaalne funktsioon. *Eesti Rahva Muuseumi aastaraamat*, 1978. XXXI, lk 121–148.
* Luts, Arved. Märkmeid Audruranna kolhoosi kaluriperede majanduselust. *Eesti Rahva Muuseumi aastaraamat*, 1962. XVIII, lk 19–37.
* Luts, Arved. Rändpüügist Eesti merekalastuses. *Eesti Rahva Muuseumi aastaraamat*, 1960. XVII, lk 129–168.

## Välislingid
*
Johan Ulfsak

**Johan Ulfsak** (5. juuli 1920 – 12. juuli 2001) oli eesti ametiühingutegelane.

Johan Ulfsak oli Siberi eestlane, elas Novosibirski oblastis, 1947. aastal tuli Eestisse. 1950. aastatel oli ta EKP Räpina Rajoonikomitee esimene sekretär.

Aastatel 1955–1959 oli ta Eesti NSV Ülemnõukogu IV koosseisu saadik.

1970. aastatel oli ta Eesti NSV Ametiühingute Nõukogu sekretär.

Ta on maetud Tallinna Metsakalmistule.

## Tunnustus
*1976 Eesti NSV teeneline kultuuritegelane

## Isiklikku
Tema poeg oli näitleja Lembit Ulfsak, pojapoeg on näitleja Juhan Ulfsak, pojatütred on filmiajakirjanik ja -kriitik Maria Ulfsak-Šeripova ning tekstiilikunstnik Johanna Ulfsak.

## Viited
Audiokanal

**Audiokanal** on elekterside või signaalisalvestuse kanal, mis on mõeldud helile vastava elektrilise audiosignaali edastamiseks või salvestamiseks.

Tavaliselt loetakse audiokanaliks kanalit, mida mööda edastatakse inimkõrva jaoks kuuldavasse (sagedus)alasse jäävat signaali. Tavaliselt loetakse selleks sagedusalaks kas 16&nbsp;...&nbsp;16&nbsp;000&nbsp;Hz või 20&nbsp;...&nbsp;20&nbsp;000&nbsp;Hz, nn Hi-Fi audio.

Telefonitehnikas piirdutakse tihti ainult kõne arusaadavust tagava kitsama (ainult ühedekaadise ulatuvusega) sagedusalaga 300&nbsp;...&nbsp;3400&nbsp;Hz.

Digitaalse (numbrilise) signaali puhul saab audiokanaliks nimetada edastatava andmevoo teatud spetsiaalselt heli jaoks mõeldud osa.

## Vaata ka
* Televisioonikanal
* Video
Auleid Põlluäär

**Auleid Põlluäär** (22. veebruar 1935 Külma, Saaremaa – 4. september 2006) oli eesti põllumajandus- ja omavalitsustegelane.

Ta töötas kolhoosi Sõrve Kalur kultuuriala töötajana ja Jämajas asunud klubi juhatajana, hiljem Sõrve sovhoosi töökoja juhataja.

1971. ja 1972. aastal saavutas ta vabariiklikul künnimeistrite võistlusel kolmanda koha.

Aastatel 1993–1996 oli ta Torgu vallavolikogu esimees.

## Tunnustus
*1974 Eesti NSV teeneline põllumajandustöötaja

## Viited

## Välislingid
*Rahvusarhiivi fotode infosüsteem FOTIS. J. Gagarini nim Näidissovhoostehnikumi Vana-Võidu osakonnas toimunud põllumajandustöötajate vabariiklikul kutsealadevõistlustel kündmises võitjaks tulnud Erich Kunnus Võru rajooni Vastseliina sohvoosist, Elmar Veski Tartu rajooni Avangardi kolhoosist ja Auleid Põlluäär Kingissepa rajooni Sõrve sovhoosist (1972)
Vern Oliver Knudsen

**Vern Oliver Knudsen** (27. detsember 1893 – 13. mai 1974) oli ameerika füüsik kes tegutses peamiselt akustika valdkonnas. Knudsen on üks Ameerika akustika ühingu Acoustical Society of America (ASA) kaasasutajatest ja oli ühingu president aastatel 1933–35.

## Viited
Timo Werner

**Timo Werner** (sündinud 6. märtsil 1996 Stuttgardis) on Saksamaa jalgpallur. Ta mängib ründajana Inglismaa Premier League'i klubis Tottenham Hotspur ja Saksamaa jalgpallikoondises.

Werner alustas karjääri VfB Stuttgardis. Klubi põhimeeskonnas tegi ta debüüdi 2013. aasta augustis UEFA Euroopa Liiga eelringis Bulgaaria klubi Botev Plovdivi vastu. Ta sai 17 aasta, nelja kuu ja 25 päeva vanuselt Stuttgardi noorimaks debütandiks. Järgmistel nädalatel sai ta Stuttgardi noorimaks mängijaks Bundesligas ja samuti noorimaks väravalööjaks. Sama aasta 10. novembril lõi ta liigamängus kaks väravat Freiburgi vastu, saades noorimaks mängijaks, kes on Bundesligas ühes mängus kaks väravat löönud.

Oma 18. sünnipäeval sõlmis Werner Stuttgartiga lepingu, mis pidi kehtima kuni 2018. aasta juunini, kuid 2016. aasta juunis liitus ta äsja kõrgliigasse tõusnud Leipzigiga. Hooajal 2016–17 lõi ta Bundesligas 21 väravat, olles sel hooajal klubi parim ja samuti suurima väravate arvuga Saksamaa mängija liigas. Leipzig lõpetas hooaja teise kohaga ja kindlustas järgmiseks hooajaks koha UEFA Meistrite Liigasse. Hooajal 2019–20 lõi ta Saksamaa kõrgliigas 28 väravat, olles sellega liigas paremuselt teine väravakütt.

2020. aasta juunis sõlmis ta viieaastase lepingu Inglismaa kõrgliigaklubiga Londoni Chelsea. Ta mängis seal vaid kaks hooaega, mille jooksul lõi 23 väravat, neist kümme Inglismaa kõrgliigas.

2022. aasta augustis naasis ta Leipzigi. 2024. aasta jaanuaris läks ta Leipzigist laenule Tottenham Hotspuri.

Debüüdi Saksamaa jalgpallikoondises tegi Werner 2017. aastal. Samal aastal valiti ta koondisse 2017. aasta FIFA konföderatsioonide karikaturniiriks. Turniiri viimases alagrupimängus lõi ta kaks väravat Kameruni vastu ja poolfinaalis Mehhiko vastu. Lisaks kuulus ta Saksamaa koondisse 2018. aasta maailmameistrivõistlustel ja 2021. aasta Euroopa meistrivõistlustel.

## Saavutused
;RB Leipzig
*DFB-Pokal: 2022–23
*DFL-Supercup: 2023
;Chelsea
*UEFA Meistrite Liiga: 2020–21
*UEFA Superkarikas: 2021
*Klubide maailmameistrivõistlused: 2021

## Viited

## Välislingid

[
Alexandre Lacazette

**Alexandre Armand Lacazette** (sündinud 28. mail 1991 Lyonis) on Prantsusmaa jalgpallur. Ta mängib ründajana Prantsusmaa kõrgliigaklubis Lyon Olympique.

Ta alustas karjääri kodulinna klubis Lyoni Olympique. Klubi põhimeeskonnas tegi ta debüüdi 19-aastaselt. 2012. aastal võitis ta klubiga Coupe de France'i ja Trophée des Champions. Hooajal 2014–15 valiti ta Prantsusmaa kõrgliiga hooaja parimaks mängijaks. Samal hooajal oli ta 27 väravaga liiga hooaja suurim väravakütt. Liiga hooaja sümboolsesse koosseisu valiti ta hooaegadel 2013–14, 2014–15 ja 2016–17. Hooajal 2016–17 säras ta koguni 28 väravaga, kuid jäi liiga suurima väravaküti arvestuses alla Edinson Cavanile.

2017. aasta juulis sõlmis ta lepingu Inglismaa kõrgliigaklubiga Arsenal. Üleminekusumma oli 53 miljonit eurot. See oli Lyoni Olympique'i ajaloo suurim müük. Tegemist oli samuti Arsenali senise suurima ostuga. Debüüdi Arsenali meeskonnas tegi Lacazette 6. augustil 2017 FA Community Shieldil Chelsea vastu. Mängu võitis Arsenal penaltiseeria järel. Debüüdi Premier League'is tegi ta 11. augustil mängus Leicester City vastu, lüües mängu esimese värava. Lacazette'il õnnestus skoorida ka Arsenali kahes järgnevas kodumängus Bournemouthi ja West Bromwich Albioni vastu. Ta sai sellega esimeseks Arsenali mängijaks pärast Brian Marwoodi (1988), kes on skoorinud oma kõigis kolmes esimeses kodumängus. Premier League'i hooajal 2017–18 lõi ta kokku 14 väravat. Järgmisel hooajal lõi liigas 13 väravat ja valiti 2019. aastal Arsenali aasta mängijaks.

2022. aasta juunis naasis ta Lyoni Olympique'i ja sõlmis klubiga kolmeaastase lepingu.

Debüüdi Prantsusmaa jalgpallikoondises tegi ta 5. juunil 2013 sõprusmängus Uruguay vastu. Esimese värava lõi ta koondise särgis 29. märtsil sõprusmängus Taani vastu. Aastatel 2013–2017 mängis ta Prantsusmaa koondises kokku 13 mängus ja lõi kolm väravat.

## Saavutused
;Lyon
*Coupe de France: 2011–12
*Trophée des Champions: 2012
;Arsenal
*FA Cup: 2019–20
*FA Community Shield: 2017

## Viited

## Välislingid
Armand Sukamägi

**Armand Sukamägi** (28. märts 1933 – 27. oktoober 2008) oli eesti põllumajandusteadlane.

1953. aastal lõpetas ta Tallinna 1. Keskkooli. 1972. aastal kaitses ta põllumajanduse alal ökonoomikakandidaadi kraadi.

Aastatel 1978–1992 oli ta Eesti Põllumajanduse Akadeemia teadusprorektor, hiljem EPA põllumajandusteaduskonna dekaan, Eesti Põllumajandusülikooli dotsent, 2008. aastast Eesti Maaülikooli emeriitdotsent.

1990. aastatel oli ta Eesti Akadeemilise Põllumajanduse Seltsi revisjonikomisjoni liige.

1992. aastal kandideeris ta Põllumeeste Kogu nimekirjas Riigikogu liikmeks, kuid ei osutunud valituks.

## Tunnustus
*1986 – Eesti NSV Ministrite Nõukogu ja Eesti NSV Ametiühingute Nõukogu aukiri
*1987 – Eesti NSV teeneline põllumajandustöötaja

## Viited
Divock Origi

**Divock Okoth Origi** (sündinud 18. aprillil 1995 Oostendes) on Belgia jalgpallur. Ta mängib ründajana Inglise kõrgliiga klubis Nottingham Forest (laenul Itaalia kõrgliiga klubist AC Milan) ja Belgia jalgpallikoondises. Tema isa on endine Keenia koondislane Mike Origi.

Ta alustas profikarjääri Prantsusmaal Lille'is. Klubi põhimeeskonnas tegi ta debüüdi hooajal 2012–13. 2014. aasta juulis sõlmis ta lepingu Liverpooliga. Hooaja 2014–15 mängis ta veel laenul Lille'is.

Liverpoolis tegi ta debüüdi hooajal 2015–16. Esimese mängu Premier League'is pidas ta 12. septembril Manchester Unitedi vastu. Esimese värava lõi ta Liverpooli meeskonnas 2. detsembril, kui sai liigakarika veerandfinaalis Southamptoni vastu kirja kübaratriki. Esimese värava Premier League'is lõi ta 11 päeva hiljem mängus West Bromwich Albioni vastu. Kui hooajal 2015–16 lõi ta Inglise liigas viis väravat, siis hooajal 2016–17 seitse väravat. Hooaja 2017–18 mängis ta Saksamaa Bundesliga klubis VfL Wolfsburg, lüües liigas kokku kuus väravat.

Hooajal 2018–19 tegi ta Liverpooli meeskonnas debüüdi 2. detsembril mängus linnarivaali Evertoni vastu. Üleminutitel vormistas ta vastaste väravavahi Jordan Pickfordi eksimuse väravaks, tuues Liverpoolile 1:0 võidu. 7. mail 2019 lõi ta mängus Barcelona vastu oma esimese värava UEFA Meistrite Liigas. Liverpool võitis kohtumise 4:0 ja pääses finaali. Finaalis alistati Tottenham Hotspur 2:0 ning Origi lõi mängus viimase värava.

2022. aasta juulis sõlmis ta lepingu AC Milaniga. Suvel 2023 siirdus ta laenule Nottingham Forestisse.

Kuigi Origil oli võimalus esindada koondises Keeniat, otsustas ta Belgia kasuks. Belgia koondises tegi ta debüüdi 2014. aastal. Samal aastal osales ta Belgia koondisega 2014. aasta maailmameistrivõistlustel. Maailmameistrivõistluste teises alagrupimängus Venemaa vastu lõi ta lõpuminutitel värava, tuues Belgiale 1:0 võidu. Ta sai sellega Belgia ajaloo noorimaks väravalööjaks maailmameistrivõistlustel. Samuti kuulus ta Belgia koondisse 2016. aasta Euroopa meistrivõistlustel.

## Saavutused
;Liverpool
*UEFA Meistrite Liiga: 2018–19
*UEFA Superkarikas: 2019

## Viited

## Välislingid

* Profiil AC Milani kodulehel
Lucas Torreira

**Lucas Sebastián Torreira Di Pascua** (sündinud 11. veebruaril 1996 Fray Bentoses) on Uruguay jalgpallur. Ta mängib kaitsva poolkaitsjana Türgi kõrgliigaklubis Galatasaray ja Uruguay jalgpallikoondises.

2013. aastal liitus ta Itaalia esiliiga klubiga Pescara. Debüüdi klubi esindusmeeskonnas tegi ta 16. mail 2015. Sama aasta juulis suundus ta 1,5 miljoni euro eest Itaalia kõrgliiga klubisse Sampdoriasse, kuid jäi hooajaks 2015–16 veel laenule Pescarasse. 9. augustil 2015 lõi ta karikamängus Südtiroli vastu oma profikarjääri esimese värava. Sampdoria meeskonnas tegi ta Itaalia kõrgliigas debüüdi 21. augustil 2016 mängus Empoli vastu. Ta kujunes juba esimesel hooajal Sampdoria põhikoosseisu liikmeks. Esimese värava Itaalia kõrgliigas lõi ta 29. oktoobril 2017 mängus Chievo vastu.

2018. aasta juulis liitus ta Inglismaa Premier League'i klubiga Arsenal. Arvatav üleminekusumma oli umbes 26,4 miljonit naela. Debüüdi Inglise kõrgliigas tegi ta 12. augustil mängus Manchester City vastu. Esimese värava lõi ta Premier League'is 2. detsembril mängus Tottenham Hotspuri vastu. Hooajal 2020–21 oli ta Arsenalist laenul Hispaania kõrgliiga klubis Madridi Atlético, kellega tuli sel hooajal Hispaania meistriks. Hooajal 2021/22 oli ta laenul Itaalia kõrgliigaklubis ACF Fiorentina.

2022. aasta augustis sõlmis ta nelja-aastase lepingu Galatasarayga.

Uruguay jalgpallikoondises tegi ta debüüdi 2018. aasta märtsis. Samal aastal kuulus ta Uruguay koondisse 2018. aasta maailmameistrivõistlustel. Ta kuulus Uruguay koondisse ka 2022. aasta maailmameistrivõistlustel ning 2019. ja 2021. aasta Copa Américal.

## Saavutused
;Arsenal
*FA Cup: 2019–20
;Madridi Atletico
*La Liga: 2020–21

## Viited
Eesti tantsib

**"Eesti tantsib"** oli Eesti Vabariigi 100. aastapäeva tähistamise raames toimunud kampaania, mis kestis 31. detsembrist 2017 kuni 31. detsembrini 2018. Projekti eestvedajad olid Eesti Rahvusringhääling (ERR) ja Eesti Tantsuagentuur. 

Kampaania käigus kutsuti kõiki – lapsi, sõpruskondi, töökollektiive, asutusi, üksikisikuid – üles kinkima Eestile 100. aastapäevaks spetsiaalselt selleks sündmuseks valitud tantsu. Selleks tuli tants selgeks õppida, esitus filmida ning edastada video ERR-i veebilehele või jagada sotsiaalmeedias teemamärkega #eestitantsib ja #EV100.

Projekt "Eesti tantsib" jätkas Soome 100. aastapäeva tähistamiseks ellu kutsutud kampaaniat "Koko Suomi tanssii".

Projekti avaüritus toimus 31. detsembril 2017 kell 11.00, kui Eesti Televisiooni otsesaates "Sajaga juubeliaastasse" esitasid kümned tantsijad Vabaduse väljakul loo "Tuulevaiksel ööl" saatel "Eesti tantsib" projekti raames loodud tantsu.

Projekti jaoks oli veebilehele err.ee/eestitantsib välja pandud viis spetsiaalselt loodud tantsu videot koos õpetustega. Valikus olid eesti tants, kaasaegne tants, ballett, *show*-tants ja tänavatants. Tantsude koreograafia lõid Teet Kask, Külli Roosna, Kenneth Flak, Liisa Laine, Alisa Tsitseronova ja Argo Liik. Tantsud loodi arvestusega, et nendega saaks hakkama igaüks sõltumata tantsukogemusest.

Kõigi viie tantsu saateks kõlav muusika oli pärit Raadio 2 eestvedamisel kokku pandud ja 1. septembril 2017 avaldatud saja aasta hittide edetabelist.

"Eesti tantsib" lõppes 2018. aasta viimasel päeval suure ühestantsimisega Eesti 16 linnaväljakul: Tallinnas, Tartus, Pärnus, Narvas, Rakveres, Jõhvis, Jõgeval, Paides, Kuressaares, Kärdlas, Võrus, Valgas, Põlvas, Raplas, Viljandis ja Haapsalus. Hinnanguliselt osales viimases ühestantsimises kokku 8000 inimest. Lisaks 16 ühestantsimise linnale toimusid üle Eesti ka mitmed omaalgatuslikud tantsuaktsioonid.

## Viited

## Välislingid
* Projekti "Eesti tantsib" koduleht
Jimmy Briand

**Jimmy Julien Briand** (sündinud 2. augustil 1985 Vitry-sur-Seine'is) on Prantsusmaa endine jalgpallur. Ta mängis ründajana Prantsusmaa ja Saksamaa klubides ning Prantsusmaa jalgpallikoondises.

Briand alustas klubikarjääri 2002. aastal Stade Rennais's. Debüüdi klubi meeskonnas tegi ta 20. mail 2003 Prantsusmaa kõrgliiga mängus Paris Saint-Germaini vastu. Järgmisel kahel hooajal sai ta mänguaega piiratult, kuid alates hooajast 2005–2006 kuulus ta klubi põhimeeskonda. Kõige edukamaks osutus hooaeg 2006–2007, mil ta lõi kõrgliigas kokku üheksa väravat.

2010. aasta juunis sõlmis ta nelja aasta pikkuse lepingu Lyoni Olympique'iga. Kõige edukam hooaeg klubiga oli 2011–2012, mil ta lõi kõrgliigas üheksa väravat, samuti võideti Prantsusmaa karikas.

Hooajal 2014–15 mängis ta Bundesliga klubis Hannover 96.

2015. aastal naasis ta Prantsusmaale, sõlmides lepingu Guingampiga. Hooaeg 2016–17 oli tema karjääri seni edukaim, kui ta lõi kõrgliigas 12 väravat.

2018. aasta augustis sõlmis ta kahe aasta pikkuse lepingu Bordeaux' Girondinsiga. Aastal 2022 leping lõppes ning Briand lõpetas mängijakarjääri.

Prantsusmaad esindas Briand koondises aastatel 2008–2012 kokku viies kohtumises. Debüüdi koondises tegi ta 11. oktoobril 2008 MM-i valikmängus Rumeenia vastu.

## Saavutused
;Lyon
*Coupe de France: 2011–12
*Trophée des Champions: 2012

## Viited
Andreas Cornelius

**Andreas Evald Cornelius** (sündinud 16. märtsil 1993 Kopenhaagenis) on Taani jalgpallur. Ta mängib ründajana Türgi kõrgliigaklubis København ja Taani jalgpallikoondises.

Ta alustas karjääri kodulinnaklubis København. Debüüdi klubi esindusmeeskonnas tegi ta 9. aprillil 2012. Esimese värava lõi ta klubi meeskonnas järgmise hooaja esimeses mängus. Sel hooajal lõi ta Taani kõrgliigas 18 väravat ja aitas klubil tulla riigi meistriks. 2013. aastal valiti ta Københavni aasta mängijaks.

2013. aasta juunis liitus ta Premier League'i klubiga Cardiff City. Kuid juba järgmise aasta alguses suundus ta tagasi Københavni. Cardiff Citys mängimise perioodil segas teda vigastus ning ta pääses platsile kokku vaid kaheksas Premier League'i mängus. Lisaks hooaja 2013–14 teisele poolele mängis ta Københavnis veel kolm hooaega. Hooaegadel 2015–16 ja 2016–17 tuli Taani meistriks ning lisaks võitis ta klubiga kolmel korral Taani karika.

2017. aasta mais liitus ta umbes 3,5 miljoni euro eest Itaalia kõrgliigaklubiga Atalanta. 2018. aasta augustis suundus ta üheks hooajaks laenule Prantsusmaa kõrgliigaklubisse Bordeaux' Girondins. Aastatel 2019–2021 oli ta laenul Parmas. Hooajal 2019–20 lõi ta Itaalia kõrgliigas 12 väravat. 2021. aasta augustis siirdus ta Türgi kõrgliigaklubisse Trabzonspor. Hooajal 2021/22 lõi Cornelius Trabzonsporis 15 väravat, millega oli sel hooajal klubi suurim väravakütt ja tuli klubiga Türgi meistriks.

2022. aasta augustis naasis Cornelius Københavni, kellega sõlmis viieaastase lepingu.

Debüüdi Taani jalgpallikoondises tegi Cornelius 8. septembril 2012 MM-i valikmängus Tšehhi vastu. Esimese värava koondise särgis lõi ta järgmise aasta 22. märtsil, kui MM-i valikmängus mängiti taas Tšehhiga. Ta kuulus Taani koosseisu 2018. aasta maailmameistrivõistlustel, 2021. aasta Euroopa meistrivõistlustel ja 2022. aasta maailmameistrivõistlustel.

## Saavutused
;København
*Superligaen: 2012–13, 2015–16, 2016–17
*Taani karikas: 2014–15, 2015–16, 2016-17
;Trabzonspor
*Süper Lig: 2021–22
*Türgi superkarikas: 2022

## Viited
Ken Berry

**Kenneth Ronald Berry** (3. november 1933 Moline, Illinois – 1. detsember 2018 Burbank, California) oli Ameerika Ühendriikide näitleja.

## Välislingid
*
Alar Kotli arhitektuuripreemia

**[[Alar Kotli]] arhitektuuripreemia** oli Eesti arhitektuuri.

## Laureaadid
*1988 Lilian Hansar
*1990 Jüri Okas 
*1991 Leonhard Lapin
*...

## Viited
Olev Roosileht

**Olev Roosileht** (12. märts 1938 – 1. juuli 2005) oli eesti põllumajandustegelane.

1968. aastal tuli ta Eesti NSV põllumajandustöötajate kutsealavõistlustel võitjate hulka.

Ta oli Pärnu rajooni Vändra katsesovhoosi peazootehnik, hiljem direktori asetäitja.

1993. aastal kandideeris ta Eesti Maaliidu nimekirjas Tori vallavolikokku, kuid ei osutunud valituks.  

Ta on maetud Tori kalmistule.

## Tunnustus
*1980 – Eesti NSV Ministrite Nõukogu ja Eesti NSV Ametiühingute Nõukogu aukiri
*1981 – Vabariigi parem loomakasvataja
*1987 – Eesti NSV teeneline põllumajandustöötaja

## Viited
Helmar Valper

**Helmar Valper** (sündinud 24. aprillil 1933 Martna vallas Läänemaal) on eesti põllumajandus- ja omavalitsustegelane.

1950. aastatel oli ta Jüriöö kolhoosi komsomoli algorganisatsiooni sekretär. 1959. aastal lõpetas ta Kehtna Sovhoostehnikumi noorem agronoom-organisaatori kutsega.

1970. aastatel oli ta Haapsalu rajooni Edasi kolhoosi esimees, 1980. aastatel Haapsalu rajooni kolhoosinõukogu esimees ja Külvaja kolhoosi esimees. Pärast kolhooside likvideerimist oli ta Palivere Põllumajandusühistu juhatuse esimees.

Aastatel 1993–2005 oli ta Taebla vallavolikogu liige. 1991. aastast oli ta Eestimaa Rahvaliidu liige, 2012. aastast Eesti Konservatiivse Rahvaerakonna liige.

## Tunnustus
*1989 Eesti NSV teeneline põllumajandustöötaja

## Viited
Arvi Kallakmaa

**Arvi Kallakmaa** (27. november 1937 – 20. aprill 2020) oli eesti põllumajandustegelane ja majandijuht.

1957. aastal lõpetas ta Jõgeva Keskkooli.

1970. aastast oli ta Paide rajooni kolhoosi "Õiguse Võit" esimees, aastatel 1976–1992 Järva-Jaani kolhoosi esimees.

Aastatel 1975–1980 oli ta Eesti NSV Ülemnõukogu IX koosseisu saadik.

Aastatel 1993–1996 oli ta Järva-Jaani vallavolikogu liige.

1997. aastast oli ta Eestimaa Rahvaliidu liige, 2012. aastast Eesti Konservatiivse Rahvaerakonna liige.

## Tunnustus
*1986 – Eesti NSV teeneline põllumajandustöötaja
*2007 – Järvamaa vapimärk

## Viited
Viini Eesti Kool

**Viini Eesti Kool** (saksa keeles *Estnische Schule in Wien*) on Austrias Viinis tegutsev eesti kool. Kool avati veebruaris 2009. Õppetöö toimub kaks korda kuus.

## Viited

## Välislingid
*Koolist Eesti Instituudi kodulehel
Washingtoni Eesti Kool

**Washingtoni Eesti Kool** (inglise keeles *Washington Estonian School*) on USAs Washingtoni kandis tegutsev eesti kool. Kool on Washingtoni Eesti Seltsi alluvuses. Kooli juhataja on Kaia Kirchman. Kool tegutseb igal teisel laupäeval.

## Viited

## Välislingid
*Koolist Eesti Instituudi kodulehel
Philadelphia Eesti Kool

**Philadelphia Eesti Kool** (inglise keeles *Philadelphia Estonian School*) on USAs Philadelphias tegutsev eesti kool. Kooli eesotsas on Anneli Ristmets.

## Viited

## Välislingid
*Koolist Eesti Instituudi kodulehel
NoSQL

**NoSQL** (inglise *not only SQL)* on mitterelatsiooniline alternatiiv klassikalistele relatsioonilistele andmebaasidele, mis põhinevad eelkõige SQLi baasil. Erinevalt relatsioonilistest andmebaasidest ei pea NoSQL-süsteemid vastama rangelt ette kirjutatud andmemudelile. Baasiks oleva andmemudeli puudumine tähendab, et oluliste äriloogiliste muudatuste tegemine andmebaasi tasemel on oluliselt vähem aega- ja rahanõudev võrreldes relatsiooniliste andmebaasidega. Teine oluline eelis relatsiooniliste ees tuleneb nende võimekusest käsitleda mistahes struktureerimata andmeid. Sellisteks andmeteks võivad olla näiteks kasutajate seansi teave, sõnumid, vestlused, logid, videod, pildid või seadmete andmed.

## Ajalugu
Kuigi mitterelatsiooniliste andmebaaside kontseptsioon pärineb 1960. aastate lõpust, ei leidnud see kuigi palju kasutust enne 21. sajandi algust. Üha suurenevate andmemahtudega toime tulemiseks tuli paljudel IT-tööstuse suurfirmadel 2000. aastate algul hakata vaatama mitterelatsiooniliste andmebaasi lahenduste poole. 2005. aastal tuli Google välja oma Bigtable-nimelise lahendusega.

Teemini NoSQL võttis esmakordselt kasutusele Carlo Strozzi aastal 1998, mil ta tuli välja avatud lähtekoodiga Strozzi NoSQL andmebaasiga, mis ei kasutanud SQL-i liidest, kuid oli siiski relatsiooniline. 2009. aastal võttis termini taas kasutusele Johan Oskarsson, et kirjeldada toona esile kerkima hakkavaid mitterelatsioonilisi ja distributiivseid andmebaase, mis ei järginud senini oluliseks peetud ACID (ingl *atomicity, consistency, isolation, durability*) printsiipe.

## NoSQL-andmebaaside tüübid ja näited
NoSQL-i mõiste on lai – selle alla kuuluvad mitut tüüpi andmete haldussüsteemid, millest põhilisteks on võtme-väärtuse paari tüüpi, dokumendi tüüpi, graafi tüüpi ning lai-veerg tüüpi andmebaasid.

### Võti-väärtus paar
NoSQL-andmebaaside lihtsaim vorm on võtmete ja väärtuste paarid ehk sõnastik. Igale väärtusele vastab andmebaasis kindel unikaalne võti, mille abil saab selle kiiresti üles leida. 

### Dokument
Levinuim NoSQL-andmebaaside vorming on dokument. Dokument sarnaneb ülesehituselt võtme-väärtuse paarile, kuid võimaldab hallata väärtustena keerulisemaid andmestruktuure, näiteks loendeid. Sellistes andmebaasides on võimalik hoida dokumente tekstivormingutes nagu näiteks JSON, XML või YAML, aga ka binaarvormingutes nagu PDF, BSON või DOCX. 

### Graaf
Graafi tüüpi andmebaasid on loodud kujutamaks andmetevahelisi seoseid. Sellist tüüpi andmebaasid koosnevad sõlmedest ehk kirjetest ning nende omavahelisest seostest. Igal seosel peab olema suund ja nimi ning see peab määrama kahe sõlme vahelise suhte (näiteks linn ASUB riigis). Graafi tüüpi andmebaaside abil on võimalik kujutada näiteks inimeste suhtlusvõrgustikku, ühistranspordivõrgustikku või teedevõrgustikku.

### Lai-veerg
Lai-veerg tüüpi andmebaasid võimaldavad hallata suuri andmemahtusid. Kasutatakse tabeleid, ridu ja veerge, kuid erinevalt relatsioonilistest andmebaasidest võivad veergude nimed ja vormingud ridade kaupa ühes tabelis erineda. 

## Vaata ka
*Andmebaasi disain

## Viited
Eesti Kool Belgias

**Belgia Eesti Kool** (prantsuse keeles *Ecole Estonienne de Belgique*) on Belgias tegutsev eesti kool. Kooli juhataja on Kairit Kolsar. Kool avati jaanuaris 2012.

## Viited

## Välislingid
*Koolist Eesti Instituudi kodulehel
Corki Eesti Kool

**Corki Eesti Kool** (inglise keeles *Estonian School in Cork*) on Iirimaal Corki linnas tegutsev eesti kool. Kool toimub kuu igal teisel laupäeval.

## Viited

## Välislingid
*Koolist Eesti Instituudi kodulehel
Fujitsu Estonia

**Fujitsu Estonia** on Eestis tegutsev IT-ettevõte; ühltasi Jaapani ettevõte Fujitsu esindus Eestis.

Eesti esindus tegutseb aastast 1992. Eestis on tegutsenud tarkvaraarenduse osa (nimedega AS Assert, AS Cell Network ja AS Mandator Estonia) ja arvutisüsteemide osa (nimedega Systest Plus OÜ, ICL Data Eesti OÜ, ICL Data OÜ, ICL Invia OÜ, Fujitsu Invia OÜ ja Fujitsu Services OÜ). 2008 need kaks osa ühendati ja ettevõtte nimeks sai **Fujitsu Estonia**.

## Viited

## Välislingid
*Fujitsu Eesti koduleht
Eesti Kool Iirimaal

**Eesti Kool Iirimaal** (inglise keeles *Estonian School in Ireland*) on Iirimaal Dublinis tegutsev eesti kool. Kooli juht on Moonika McLave. Kool avati septembris 2012.

## Viited

## Välislingid
*Koolist Eesti Instituudi kodulehel
Bologna Eesti Kool

**Bologna Eesti Kool** (itaalia keeles *Scuola estone di Bologna*) on Itaalias Bolognas tegutsev eesti kool. Koolil on haru Milano linnas.

Koolil on oma raamatukogu, mis sisaldab peamiselt eestikeelseid lasteraamatuid. Kooli juures tegutseb folkansambel K.A.M., mis esitab eesti regilaule.

## Viited

## Välislingid
*Koolist Eesti Instituudi kodulehel
Liis Keerberg

**Liis Keerberg** (sündinud 1. augustil 1978)  on eesti keskkonnajurist ja looduskaitsja.

## Haridus
2001.aastal lõpetas ta Tartu Ülikooli õigusteaduskonna bakalaureuse astmes.

2015. aastal lõpetas ta *cum laude* Eesti Maaülikooli põllumajandus- ja keskkonnainstituudi kraaditööga "Linnustikku mõjutavad tegurid ning elupaiade säilitamise ja loomise võimalused karjäärides" (juhendajad Riho Marja ja Hannes Pehlak).

## Keskkonnajuristi ja -aktivistina
Juuraõpingute ajal tekkis tal huvi keskkonnaõiguse vastu ning alates 2001. aastast on tegelenud keskkonnaõiguse ja looduskaitsega erinevates vabaühendustes (nt Eesti Roheline Liikumine, Eesti Keskkonnaühenduste Koda). Alates 2010. aastatest on ta keskendunud ornitoloogiale, töötades muu hulgas Eesti Ornitoloogiaühingus linnukaitse spetsialistina. 2022. aasta veebruarist töötab ta ELF-is metsaprogrammi eksperdina.

## Muusikuna
Esinejanime **Iduvigik** all on ta teinud eklektilist folkmuusikat. 2013. aastal ilmus tal album "Laulud lindudelt". Varem on Iduvigiku muusikat ilmunud ka plaadifirma Õunaviks 2006. aasta kogumikul "Toatuur", mille ta koos Villem Valme ja Lauri Sommeriga koostas.

## Viited

## Välislingid
* Liis Keerberg: Kas kodanikuühiskond on sõnakõlks?. *[[Tartu Postimees]]*. 20. märts 2007.
Memoriaal

**Memoriaal** on mitmetähenduslik sõna:
*memoriaal on kõnekeeles memoriaalansambel; memoriaalmuuseum; ka mälestusrajatis
*memoriaal ehk mälestusvõistlus
*Memoriaal (organisatsioon), Venemaal
*memoriaal (majandus)
Lembit Maureri mälestusvõistlus

**[[Lembit Maurer]]i mälestusvõistlus** (ka **Lembit Maureri memoriaal**) on aastast 2008 Narvas toimuvad rahvusvahelised poksi.

## Viited
Veterinaarne hambaravi

**Veterinaarne hambaravi** on hambaravi valdkond, mis tegeleb loomadega.

Hambaravi hõlmab suuõõne ning näo- ja ülaõualuupiirkonna probleemide, haiguste ja vigastuste ennetamist, diagnoosimist ja ravi.

## Ülevaade
Enamik loomaomanikke ei suuda lemmiklooma hammasteprobleeme ise tuvastada, mistõttu tuleks veterinaari visiidil alati kontrollida looma hambaid ja suuõõnt. Kui loom on teadvusel, on arstil raske põhjalikku läbivaatust teha, seetõttu tehakse hammaste ülevaatusi rahustuse või anesteesia abil. 

Hambaarsti visiidil on oluline, et arst hindaks lisaks suu seisukorrale ka looma tervikuna, sest hammaste ja suuõõne probleemid võivad saada alguse looma sisehaigustest ning vastupidi. Kindlasti peab arst kontrollima südame ja kopsude tööd ning ka looma füsioloogilisi näitajaid.

Hambaprobleemide põhjustatud valu tuvastatakse harva. Valu põhjuseks peetakse sageli lemmiklooma vananemist. Loom võib mõnikord hambaprobleemide tõttu söömise lõpetada. Üldine hambavalu väljendub kroonilise valuna, mille ravimisel näeb omanik oma lemmiklooma paranemist. Vaid vähesed loomaomanikud kontrollivad oma lemmikloomade hambaid iga päev, seega jääb suur osa suuõõne probleeme tähelepanuta.

Sümptomite õigeaegne äratundmine on tähtis, kuna need võivad viia tõsisemate terviseprobleemideni. Mõnikord võivad hambaprobleemidega loomadel esineda neuroloogilised sümptomid.

Peamised suuõõne probleemide märgid:

* halb hingeõhk (halitoos)
* katkised või ebaühtlast värvi hambad
* muutused söömisharjumustes
* näo hõõrumine või kraapimine
* suurenenud süljevool
*igemeturse või punetus
* suu veritsemine
* suu avamisest keeldumine 
* käitumise muutus
* kaalulangus

## Viited
Shi Liang

**Shi Liang** (hiina keeles 史良, *[[pinyin]]*is Shǐ Liáng; 27. märts 1900 Changzhou – 6. september 1985 Peking) oli hiina jurist ja Hiina Rahvavabariigi riigitegelane.

Shi Liang oli pärit haritud, kuid vaesunud perekonnast. Ta lõpetas Shanghai Õigusülikooli ja töötas seejärel Shanghais juristina. 1931. aastal avas ta oma õigusbüroo. 1935. aastal asutas ta Naiste Hiina Päästmise Ühingu. 1936. aastal valiti ta Hiina Rahvusliku Päästmise Komitee liikmeks. Jiang Jieshi valitsus arreteeris Shi Liangi 1936. aasta lõpul, kuid oli sunnitud ta kohtuprotsessil õigeks mõistma.

Ta oli 19. oktoobrist 1949 kuni 28. aprillini 1959 Hiina Rahvavabariigi justiitsminister.

1979–1985 oli ta Hiina Demokraatliku Liiga esimees.

## Viited
Turu-uuringute AS

**Turu-uuringute AS** on Eesti aktsiaselts, mis viib läbi avaliku arvamuse küsitlusi ja turundusuuringuid. Aktsiaselts kuulub Soome ettevõttele OY Taloustutkimus.

Aktsiaselts asutati 1994.

Aktsiaseltsis on 19 täiskohaga töötajat ja üle Eesti 120 küsitlejat.

## Viited

## Välislingid
*Koduleht
Eesti Muusika- ja Teatriakadeemia rahvusvahelised trompetipäevad

**Eesti Muusika- ja Teatriakadeemia rahvusvahelised trompetipäevad** on Eesti Muusika- ja Teatriakadeemia korraldatav muusikafestival. See on Eesti suurim vaskpilli ja -ansamblite festival. Festivali kunstiline juht on Aavo Ots.

2015 toimusid järjekorras 26. päevad.

## Viited

## Välislingid
*http://www.sirp.ee/s1-artiklid/c5-muusika/xx-rahvusvahelised-trompetipaeevad/
Daler Kuzjajev

**Daler Adjamovitš Kuzjajev** (vene keeles Далер Адьямович Кузяев; sündinud 15. jaanuaril 1993 Naberežnõje Tšelnõs) on Venemaa jalgpallur. Ta mängib Prantsusmaa kõrgliigaklubis Le Havre ja Venemaa jalgpallikoondises. Tema mängupositsioon on kesk- või parempoolkaitsja.

Kuzjajev alustas profikarjääri 2012. aastal Venemaa kolmanda liiga klubis Petrozavodski Karjala. Järgmisel aastal liitus ta Venemaa esiliigaklubiga Nižnekamski Neftehimik. 2014. aastal tegi ta Groznõi Tereki meeskonnas debüüdi Venemaa kõrgliigas.

2017. aastal sõlmis ta lepingu Venemaa kõrgliigaklubiga Peterburi Zenit. Sama aasta 16. juulil lõi ta mängus Habarovski SKA vastu oma karjääri esimese värava. Zenitiga tuli ta Venemaa meistriks viis korda järjest aastatel 2019–2023.

2023. aasta juulis sõlmis ta kaheaastase lepingu Le Havre'iga.

Debüüdi Venemaa jalgpallikoondises tegi ta 7. oktoobril 2017 sõprusmängus Lõuna-Korea. Ta valiti Venemaa koondisse 2018. aasta maailmameistrivõistlusteks. Koondisekarjääri esimese värava lõi ta 19. novembril 2019 EM-i valikmängus San Marino vastu.

Ta on tatari päritolu. Tema noorem vend Ruslan mängis 2016. aastal Narva Transis. Daleri ja Ruslani isa Adjam Kuzjajev on Venemaa endine jalgpallur ja praegune jalgpallitreener.

## Saavutused
;Peterburi Zenit
*Premjer Liga: 2018–19, 2019–20, 2020–21, 2021–22, 2022–23
*Venemaa karikas: 2019–20
*Venemaa superkarikas: 2021, 2022

## Viited

## Välislingid
Hernani Azevedo Júnior

**Hernani Azevedo Júnior** (mängijanimega **Hernani**; sündinud 27. märtsil 1994 São Gonçalo do Sapucaís) on Brasiilia jalgpallur, kes mängib poolkaitsjana Itaalia kõrgliiga klubis Parma.

Ta alustas karjääri kodumaa klubis Atlético Paranaense. Klubi põhimeeskonnas tegi debüüdi 2013. aastal Paraná osariigi meistrivõistlustel. 2013. aastal mängis ta lisaks Brasiilia esiliiga klubis Joinville. Seejärel mängis Atlético Paranaensega lisaks Paraná osariigi liigale Brasiilia kõrgliigas kuni 2016. aastani. Atlético Paranaense meeskonnas tegi ta Brasiilia kõrgliigas debüüdi 10. septembril 2014 mängus Grêmio vastu ja lõi esimese värava kõrgliigas neli päeva hiljem mängus Vitória vastu.

2016. aasta detsembris sõlmis ta viie aasta pikkuse lepingu Peterburi Zenitiga. Hooaja 2017–18 mängis ta laenulepinguga Prantsusmaa kõrgliiga klubis AS Saint-Étienne, lüües kokku kolm väravat. Hooajaks 2018–19 naasis ta Peterburi Zeniti, tulles sel hooajal klubiga Venemaa meistriks. 2019. aasta juulis suundus ta laenule Itaalia kõrgliiga klubisse Parma.

## Saavutused
;Atlético Paranaense
*Campeonato Paranaense: 2016
;Joinville
*Copa Santa Catarina: 2013
;Peterburi Zenit
*Premjer Liga: 2018–19

## Viited
Lütje Hörn

**Lütje Hörn** on asustamata Ida-Friisi saar Põhjameres. See kuulub Saksamaale ja paikneb umbes 3–4 km Borkumist kagus Ida-Friisimaa Randzelwattis. Lütje Hörn on inkorporeerimata ala Leeri kreisis Alam-Saksimaal.

## Ajalugu

Lütje Hörni on esmamainitud 1576. aasta seilamisjuhendis nime all *Hooghe Hörn*. 1859. aastast on saart näidatud padumere (*Watt*) topograafilistel kaartidel Borkumist kagus.

## Geograafia

Erinevalt kõigist teistest Ida-Friisi saartest on Lütje Hörn joondunud põhja–lõuna suunas. See on nii saare asukoha tõttu Emsi idakanalis. Alates esimesest dokumenteerimisest on saar liikunud umbes 2 km kagusse. Vaid umbes 40 aastaga, aastatel 1961–1999, nihkus saar 600 m itta ja 150 m lõunasse. See vastab kiirusele 15 m aastas itta ja 4 m aastas lõunasse. Aastatel 1999–2005 liikus saar veel 100 m itta.

Erosiooni tõttu kaotab Lütje Hörn pidevalt oma pindalas. Saare suurus oli möödunud sajandi esimeses pooles suhteliselt stabiilne: 1891. aastal oli selle pindala 61 ha ja 1937. aastal 54 ha. 1957. aastal oli kõrgveevaba ala 58 ha, sealhulgas umbes 0,5 ha suuri düüne. Tormilainetus 1962. aasta veebruaris põhjustas märkimisväärset pinnase kadu ja düüni erosiooni, täiendavaid kadusid tekitasid 1989/90. aasta talvised tormilainetused. 1987. aastal oli keskmisest kõrgveemärgist kõrgemat ala vaid 23 ha, mõni aasta hiljem oli seda vaid 11 ha. Alam-Saksi vee-, ranniku- ja looduskaitseameti järgi oli Lütje Hörni üleujutusevaba ala 2006. aasta suvel ligikaudu 6,5 ha.

## Ligipääs

Saart võib külastada vaid rahvuspargi administratsiooni nõusolekul, kuna see kuulub Wattenmeeri rahvusparkide esimesse tsooni ja on linnukaitse saar. Saarel ei ole ehitisi.
Mälupõhine andmebaas

**Mälupõhine andmebaas** (inglise keeles *in-memory database*, lühend IMDB) on andmebaasi haldamise süsteem, mis talletab andmeid muutmälus. See on vastand andmeid välismälus säilitavatele andmebaasihaldussüsteemidele. Mälupõhised andmebaasid on ketassalvestil põhinevatest kiiremad, kuna ketta poole pöördumine on muutmällu pöördumisest aeglasem, sisemised optimeerimisalgoritmid on lihtsamad ning käideldakse vähem protsessorikäske.

Sageli kasutatakse mälupõhiseid andmebaase kriitilise reaktsiooniajaga rakendustes. Ideaalsed kandidaadid on reaalajas ärianalüüsiga, pettuste tuvastamisega või andmete voogedastamisega tegelevad rakendused. Mälupõhised andmebaasid on muutunud üha populaarsemaks, eriti andmeanalüüsi valdkonnas. IMDB kasutuselevõtt on muutunud üha teostatavamaks, kuna mitmetuumalised protsessorid suudavad adresseerida suurt hulka mälu ning muutmälu hind on ajapikku odavnenud.

Mälupõhiste andmebaaside peamine tehniline puudus on, et üldjuhul säilitatakse andmeid hävimälus ja toitekatkestuse korral andmed hävivad. Säilmälu kasutamisel suudavad mälupõhised andmebaasid käidelda täiskiirusel ja säilitada andmeid ka toitekatkestuse korral.

## Mittepüsivus
Mälupõhistes andmebaasides talletatakse andmeid muutmälus. Kuna enamik muutmäludest pole säilmälud, siis toite kadumisel mälus olevad andmed hävivad. Mälupõhistes andmebaasides on võimalik saavutada andmete säilimine järgmistel viisidel:

# hetktõmmis, millega jäädvustatakse hetkeseis andmebaasist. Üldjuhul luuakse hetktõmmiseid perioodiliselt ning enne süsteemi plaanipärast väljalülitamist. Selleks salvestatakse andmebaasi hetke mäluseis mäluseadmele ning hiljem on võimalik andmebaas taastada eelnevasse seisu. Selline lähenemine annab siiski ainult osalise püsivuse, kuna kõige uuemaid andmeid ei säilitata hetktõmmises;
# transaktsioonide logimine, mille vahendusel logitakse andmebaasi tehtavad muudatused ketta peal olevasse faili. Juhul kui andmebaasisüsteemile tehakse taaskäivitus, siis failist on võimalik käivitada kõik päringud uuesti ning taastada andmebaasi seis;
# kõrge kättesaadavusega hajusandmebaaside süsteemid, mis tuginevad andmebaasi tiražeerimisele. Kui üks süsteem lülitub välja, siis asendatakse see teiste süsteemidega, milles on samad andmed;
# säilmälu (NVRAMi) kasutamine. Tavaliselt on tegu muutmäluga, mis on toetatud akuga. Kui süsteemile tehakse taaskäivitus, siis andmed jäävad alles.

## Hübriidid
Kuigi andmete talletamine mälus tõstab jõudlust, on tegemist kalli tehnoloogiaga. Üks viis, kuidas võimalikult odavalt mälupõhisest andmebaasist kasu saada, on talletada enimpäritud andmed muutmälus ning kõik ülejäänud kettal. Sellisel juhul on tegemist hübriidiga, kus enamik andmetest säilitatakse kettal ning ainult väike osa andmetest muutmälus. Osa süsteeme uuendab andmeid mälus dünaamiliselt sõltuvalt andmete kasutatavusest. Võimalik on ka kasutada puhverdamist, kus talletatakse ainult viimati päritud andmed muutmälus.

## Viited
Urmas Kruuse Band

**Urmas Kruuse Band** oli Eesti ansambel, mida juhtis Urmas Kruuse. Ansambel tegutses 1980. aastate lõpul ja 1990. aastate algul.

1989 andis ansambel välja albumi "Through Me".

## Viited
Kõvermägi

**Kõvermägi** on eesti perekonnanimi.

Nimede eestistamisel määrati Kõvermägi uueks perekonnanimeks isikuile, kelle perekonnanimi oli Kürenberg (Pornuse vallas 1936. aastal). 2018. aasta 1. jaanuari seisuga on perekonnanimi Kõvermägi Eestis alla viiel mehel ja 8 naisel.